Lanvin

Lanvin on Prantsuse päritolu moemaja, mille asutas 1889. aastal Jeanne Lanvin. Tegemist on vanima seni tegutseva moemajaga. Jeanne Lanvini kuulsus moeloojana algas sellest, et ta valmistas oma tütrele rõivaid, mis köitsid terve rea jõukate inimeste pilke ning kes soovisid sarnaseid esemaid ka oma lastele. Peagi valmistas Lanvin kleite täiskasvanutele ning tema Pariisis, rue du Faubourg Saint-Honoré tänaval avatud butiigi klientidering hõlmas paljusid Euroopa kuulsusi. 1909. aastal liitus Jeanne Lanvin eraklientidele rõivaid valmistavaid disainereid ühendava Syndicate de la Couture'iga. 1920. aastatel avas Lanvin kodusisustust, meesterõivaid, karusnahka ja pesu müüvaid poode, kuid kõige olulisemaks edasiarenduseks oli Lanvin Parfums SA loomine 1924. aastal. 1927. aastal jõudis turule firma tunnuslõhn Arpège. 1920. ja 1930. aastatel said Jeanne Lanvini oskusliku tegevuse läbi firma tunnusmärkideks keerukad lõiked, kunstilised tikandid ja pärlkaunistused ning puhtad, heledad, lilledest inspireeritud värvid. Pärast Jeanne Lanvini surma 1946. aastal pärandus moemaja edasi tema tütrele Marie-Blanche de Polignacile, kes oli ettevõtet alates 1942. aastast juhtinud koos oma nõoga. Et de Polignacil polnud lapsi, sai tema surma järel 1958. aastal Lanvini omanikuks tema nõbu Yves Lanvin. 1989. aastal ostis firma aktsiad Suurbritannia päritolu Midland Bank, misjärel on Lanvin liikunud käest-kätte. 1990. aasta veebruaris müüs Midland Bank Lanvini Vuittoni pere omanduses olevale korporatsioonile Orcofi. Viimaselt ostis 50% Lanvini aktsiatest 1994. aastal L’Oréal, kasvatades aasta hiljem oma osaluse 66%-le ja saavutades 1996. aastal täieliku kontrolli Lanvini moemaja üle. L’Oréali kaubamärgi omanduses olevat moemaja on juhtinud terve rida Prantsuse moetööstuses tuntud tegevjuhte. Augustis 2001 võttis Lanvini üle investoritegrupp Hermonie S.A., mida juhtis Taiwani meediamagnaat Shaw-Lan Wang. Sama aasta oktoobris määrati Lanvini kunstidirektoriks Alber Elbaz, kelle vastutusalasse jäävad kõik ettevõtte loomesektorid. 2006. aastal töötas Elbaz välja moemaja uue tunnuskujunduse, kasutades meelespealille värvi, mis oli Jeanne Lanvini lemmikvärv. Lanvini butiigid asuvad Ammanis, Ankaras, Ateenas, Bal Harbouris, Beirutis, Casablancas, Dalianis, Dohas, Dubais, Jekaterinburgis, Forte dei Marmis, Genfis, Hongkongis, Jakartas, Jiddah’s, Kaohsiungis, Kuala Lumpuris, Las Vegases, Londonis, Manamas, Marbellas, Moskvas, Monte Carlos, New Yorgis, Pariisis, Samaras, Saint Tropez’s, Salmiyas, Shanghais, Singapuris, Taipeis ja Tōkyōs. Kaubamajadest on Lanvini suurim klient Barneys New Yorgis. 1946–1950 – Jeanne Lanvini tütar Marie-Blanche de Polignac (omanik ja peadirektor) 1942–1950 – Marie-Blanche de Polignaci nõbu Jean Gaumont-Lanvin (peadirektor) 1950–1955 – Daniel Gorin (peadirektor) 1959 – Yves Lanvin (omanik) 1989–1990 – Léon Bressler (juhataja) 1990–1993 – Michel Pietrini (juhataja) 1993–1995 – Loïc Armand (juhataja) 1995–2001 – Gérald Asaria (juhataja) 2001–2004 – Jacques Lévy (peadirektor) 1946–1958 – Marie-Blanche de Polignac (peadirektor ja disainer) 1950–1963 – Castillo (sündinud Antonio Canovas del Castillo del Rey) (naisterõivaste kollektsioonid) 1960–1980 – Bernard Devaux (mütsid, sallid, haute couture, naiste "Diffusionsi" kollektsioon) 1964–1984 – Jules-François Crahay (haute couture'i kollektsioonid ja "Boutique de Luxe") 1972 – Christian Benais (meeste valmisrõivaste kollektsioon) 1976–1991 – Patrick Lavoix (meeste valmisrõivaste kollektsioonid) 1981–1989 – Maryll Lanvin (valmisrõivad, haute couture'i ja naiste "Boutique'i" kollektsioonid) 1989–1990 – Robert Nelissen (naiste valmisrõivaste kollektsioonid) 1990–1992 – Claude Montana (haute couture'i kollektsioonid) 1990–1992 – Eric Bergère (naiste valmisrõivaste kollektsioonid) 1992–2001 – Dominique Morlotti (naiste ja meeste valmisrõivaste kollektsioonid) 1996–1998 – Ocimar Versolato (naiste valmisrõivaste kollektsioonid) 1998–2002 – Cristina Ortiz (naiste valmisrõivaste kollektsioonid) Alates 2002 – Alber Elbaz (kõigi loometegevuste kunstidirektor) Alates 2003 – Martin Krutzki (meeste valmisrõivaste disainer) Alates 2005 – Lucas Ossendrijver (meeste valmisrõivaste disainer) Septembris 2010 teatas H&M, et 2010. aasta talvekollektsiooni valmimisel tehakse koostööd Lanviniga. Fotod kollektsioonist avaldati 4. novembril 2010 ning müüki tuli see umbes 200 H&M-i kaupluses üle maailma 23. novembril 2010.. "www.lanvin.com". "www.hm.com". Lanvini koduleht